Document ID: 31975R1375

31975R1375
L 139/27
JURNALUL OFÍCIAL AL UNIUNII EUROPENE
REGULAMENTUL (CEE) NR. 1375/75 AL COMISIEI
din 29 mai 1975
privind condițiile de recunoaștere a grupărilor de producători de hamei din Irlanda
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1696/71 al Consiliului din 26 iulie 1971 privind organizarea comună a pieței în sectorul hameiului (1), modificat de actul privind condițiile de aderare și adaptările tratatelor (2), în special articolul 7 alineatul (5),
întrucât Regulamentul (CEE) nr. 1351/72 al Comisiei din 28 iunie 1972 privind recunoașterea grupărilor de producători în sectorul hameiului (3) prevede, în articolul 2 alineatul (1), că o grupare de producători trebuie să cuprindă cel puțin șapte producători pentru a fi recunoscută;
întrucât, de la intrarea în vigoare a acestui regulament, reglementarea comunitară din domeniul agricol a devenit aplicabilă în Irlanda;
întrucât în acest stat există numai o regiune în care se produce hamei; întrucât această regiune cuprinde un număr de producători mai mic de șapte;
întrucât situația geografică a Irlandei îngreunează aderarea producătorilor irlandezi la grupările de producători din alte țări membre; întrucât acești producători, în număr de patru, îndeplinesc, pe de altă parte, toate celelalte condiții impuse de Regulamentul (CEE) nr. 1351/72 pentru a forma o grupare recunoscută de producători;
întrucât, pentru a nu crea o situație de natură să-i dezavantajeze pe producătorii în cauză față de ceilalți producători din cadrul Comunității, este necesară o derogare, în favoarea Irlandei, de la dispozițiile articolului 2 alineatul (1) din Regulamentul (CEE) nr. 1351/72 prin care să se scadă la trei numărul minim de producători necesar pentru constituirea unei grupări;
întrucât măsurile prevăzute în prezentul regulament sunt în conformitate cu avizul Comitetului de gestionare a hameiului,
ADOPTĂ PREZENTUL REGULAMENT:
Articolul 1
În Irlanda, prin derogare de la articolul 2 alineatul (1) din Regulamentul (CEE) nr. 1351/72, o grupare de producători poate fi recunoscută în cazul în care cuprinde cel puțin trei producători.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 mai 1975.

Labels: 18
17
6